16.6.2023.
LV
Eiropas Savienības Oficiālais Vēstnesis
C 214/137 Ceturtdiena, 2023. gada 19. janvāris
X. tā kā sadarbība ar starptautiskajiem partneriem ir būtiska, lai aizsargātu ES līdzekļus, kas iztērēti ārpus Eiropas, un ES budžeta ieņēmumu daļu; tā kā 2021. gadā OLAF parakstīja administratīvās sadarbības vienošanās ar divām starptautiskām partneriestādēm — Ukrainas Ģenerālprokuratūru un Pasaules Muitas organizāciju (PMO); tā kā OLAF 2021. gadā organizēja tiešsaistes pasākumus, lai izveidotu jaunus operatīvus kontaktus ar izmeklēšanas iestādēm trešās valstīs un veicinātu ziņošanu par krāpšanu un pārkāpumiem ar ES delegāciju starpniecību visā pasaulē;
1. atzinīgi vērtē Komisijas 33. gada ziņojumu “Eiropas Savienības finanšu interešu aizsardzība un cīņa pret krāpšanu (2021. gads)” (FIA ziņojums);
2.
apzinās, ka 2021. gads bija sarežģīts gads, kurā Covid-19 pandēmijas ietekmes dēļ bija jāpielāgo kontroles stratēģijas un jākoncentrējas uz profilaksi, izmantojot īpašus riska mazināšanas pasākumus un mērķtiecīgas darbības, lai atklātu pārkāpumus un krāpšanu;
3. atgādina, ka 2021. gada 19. februārī stājās spēkā ANM, kas ir NGEU galvenais pīlārs, saņemot finansējumu no Komisijas aizņēmumiem kapitāla tirgos ar mērķi finansēt reformas un ieguldījumus dalībvalstīs ar atpakaļejošu spēku no pandēmijas sākuma 2020. gada februārī;
4. uzsver, ka 2021. gadā par darbībām varēja saņemt ES finansējumu saskaņā ar DFS 2014.–2020. gadam (kas beigsies 2024. gadā), saskaņā ar DFS 2021.–2027. gadam un NGEU atveseļošanas pasākumu kopumu;
5. uzsver, ka jaunā DFS 2021.–2027. gadam, kuras pēdējās programmas tika pieņemtas 2021. gadā, kopā ar NGEU atveseļošanas plānu nodrošina ES 1,8 triljonus EUR, kas ir līdz šim nepieredzēts līdzekļu apjoms; uzsver, ka Parlaments (lai nodrošinātu budžeta izpildes apstiprināšanu), OLAF, ERP, pati Komisija un attiecīgā gadījumā EPPO var piekļūt attiecīgajiem datiem un pārbaudīt līdzekļu izlietojumu, lai papildinātu un stiprinātu revīzijas pasākumus, kas noteikti spēkā esošajās regulās;
6. norāda, ka Parlamentam un tā Budžeta kontroles komitejai vajadzētu būt spēcīgai lomai ANM pārvaldībā, tostarp izmantojot regulārus, strukturētus dialogus, kuros Komisija tiek aicināta apspriest ANM īstenošanu, un Komisijai būtu jāņem vērā no tā izrietošie viedokļi;
7. uzsver, ka ir vajadzīga un sagaidāma arī attiecīgi augsta līmeņa uzmanība un kontrole, lai garantētu, ka šie fondi var sniegt vislabāko iespējamo ieguldījumu Savienības kopējo mērķu sasniegšanā; atgādina, ka pieaug spiediens uz iestādēm, kas pārvalda ES līdzekļus, palielinās izmantoto resursu apjoms un palielinās ar to pārvaldību saistītais risks (pēc tam, kad pandēmijas kontekstā tika ieviestas vienkāršotas un steidzamas procedūras, kuras ir pakļautas ļaunprātīgas izmantošanas riskam);
8. uzskata, ka pārredzamības uzlabošana, krāpšanas apkarošanas digitalizācija un krāpšanas riska novērtēšanas un krāpšanas riska pārvaldības pastāvīga stiprināšana un pilnveidošana būtu jāveic vienlaikus ar ES krāpšanas apkarošanas sistēmas pareizu īstenošanu;
9. aicina uzlabot digitalizācijas līmeni, datu sistēmu sadarbspēju un ziņošanas, uzraudzības un revīzijas saskaņotību ES un šajā nolūkā atkārtoti aicina Komisiju saskaņot definīcijas, lai varētu iegūt salīdzināmus datus visā ES;
10. aicina Komisiju iesniegt tiesību akta priekšlikumu par savstarpēju administratīvo palīdzību tajās ES fondu izdevumu jomās, kurās šāda prakse līdz šim nav paredzēta; mudina Komisiju izstrādāt sistēmu informācijas apmaiņai starp kompetentajām iestādēm, lai varētu savstarpēji salīdzināt divu vai vairāku dalībvalstu grāmatvedības ierakstus starptautiskas krāpšanas novēršanai strukturālajos un investīciju fondos (“ESI fondi”), tādējādi nodrošinot transversālu pieeju ES finanšu interešu aizsardzībai;
11. pauž bažas par to, ka gada FIA ziņojums tiek publicēts diezgan novēloti, jo ziņojums par n gadu tiek publicēts tikai n +1 gada septembrī; saprot, ka galvenais iemesls tam ir tas, ka dalībvalstis informāciju iesniedz samērā novēloti; aicina Komisiju aktīvāk pieprasīt, lai dalībvalstis iesniedz savus datus agrāk, lai varētu ātrāk pabeigt gada ziņojuma izstrādi, kas ļautu Parlamenta rezolūciju par ziņojumu pieņemt agrāk, ideālā gadījumā n+1 gada laikā;